Rijeka, 15. prosinca 2020.g.

**NAJAVA DOGAĐANJA**

***ONLINE* PANEL „ASPEKTI I TIPOLOGIJE TRANZICIJA OD HABSBURŠKOG CARSTVA U NACIJE-DRŽAVE“**

**U srijedu, 16. prosinca 2020.g. u 17.00 sati putem Zoom platforme održat će se *online* panel „Aspekti i tipologije tranzicija od Habsburškog Carstva u nacije-države“, u sklopu programa Krajobrazi sjećanja Centra za napredne studije Sveučilišta u Rijeci koji je sastavni dio programa Doba moći Europske prijestolnice kulture**.

Za sudjelovanje u *online* panel raspravi potrebna je **prethodna prijava putem** [**poveznice**](https://us02web.zoom.us/meeting/register/tZMpdu2rpz8jE9DZovOdVAWZ7m79eheJEKel) objavljene na web stranici [rijeka2020.eu](https://rijeka2020.eu/), a panel će se moći pratiti i putem [YouTube kanala](https://youtu.be/0EWvguQ0Nmw) čija je poveznica također dostupna na webu Rijeke 2020. Online panel održava se **na engleskom jeziku**.

Radi se o panelu **istraživača iz projekta Nepotrans**, čiji je cilj pružiti **novi, sveobuhvatni narativ o zamjeni Habsburškog Carstva nacijama-državama na kraju Prvog svjetskog rata** te s obzirom na rezultate, **revidirati kategorije i koncepte kao što su države, državnost, lokalne, regionalne i nacionalne tranzicije i transformacije**.   
Istraživački tim bavi se četirima glavnim temama: **državom, elitama, identitetima i diskursima**. Prijeporne točke koje su se pojavile nakon izložbe “Nakon Velikog rata”, koja se održala u Rijeci u listopadu ove godine, dalje se razvijaju u izlaganjima istraživača koji rade na raznim aspektima post-habsburške Istočne i Srednje Europe te pružaju komparativnu regionalnu perspektivu, ali i studiju slučaja grada Rijeke u ovom odlučujućem tranzicijskom periodu kolapsa i izgradnje države.

U raspravi će sudjelovati istraživači s **Instituta za političku povijest iz Budimpešte**: **Gábor Egry** koji će prezentirati projekt ERC Nepotrans, **Elisabeth Haid** koja će održati predavanje „Od Istočne Galicije do Istočne Malopoljske - administrativne promjene i kontinuiteti“, **Ivan Jeličić** s predavanjem pod nazivom „Nacija-država kao očita opcija - političke alternative Rijeke/Fiume“, kao i **Anikó Borbála Izsák** s izlaganjem pod nazivom „Tko drži moć? Nacionalna vijeća i lokalne vojne snage u okrugu Satu Mare“. **Jernej Kosi** održat će predavanje „Prekomurje: Revolucija 1918/1919 u mađarskoj/jugoslavenskoj ruralnoj periferiji“.

*Online* predavanje organizirano je u suradnji s projektom **Nepotrans** i **YUFE mrežom**.

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42